Riżoluzzjoni tal-Parlament Ewropew tal-5 ta’ Mejju 2010 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2008



Official Journal L 252 , 25/09/2010 P. 233 - 239



Riżoluzzjoni tal-Parlament Ewropew tal- 5 ta’ Mejju 2010 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2008 IL-PARLAMENT EWROPEW, wara li kkunsidra l-kontijiet annwali finali tal-Kulleġġ Ewropew tal-Pulizija għas-sena finanzjarja 2008, wara li kkunsidra r-rapport tal-Qorti tal-Awdituri dwar il-kontijiet annwali tal-Kulleġġ Ewropew tal-Pulizija għas-sena finanzjarja 2008, flimkien mat-tweġibiet tal-Kulleġġ [1], wara li kkunsidra r-rakkomandazzjoni tal-Kunsill tas- 16 ta’ Frar 2010 (5827/2010 – C7-0061/2010), wara li kkunsidra l-Artikolu 276 tat-Trattat KE u l-Artikolu 319 tat-Trattat FUE, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [2], u b’mod partikolari l-Artikolu 185 tiegħu, wara li kkunsidra d-deċiżjoni 2005/681/JHA tal-Kunsill tal- 20 ta’ Settembru 2005 li twaqqaf il-Kulleġġ Ewropew tal-Pulizija (CEPOL) [3], u b’mod partikulari l-Artikolu 16 tagħha, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 [4], u b’mod partikolari l-Artikolu 94 tiegħu, wara li kkunsidra l-Artikolu 77 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7–0075/2010), A. billi l-Kulleġġ twaqqaf fl-2001 u mill- 1 ta’ Jannar 2006 huwa sar entità komunitarja fit-tifsira tal-Artikolu 185 tar-Regolament Finanzjarju li għalih japplika r-Regolament Finanzjarju ta’ Qafas għall-entitajiet, B. billi fir-rapport tagħha dwar il-kontijiet annwali tal-Kulleġġ għas-sena finanzjarja 2006, il-Qorti tal-Awdituri (minn hawn ’il quddiem "il-Qorti") esprimiet riżervi fl-opinjoni tagħha dwar il-legalità u r-regolarità tat-tranżazzjonijiet ta’ bażi minħabba li l-proċeduri għall-għoti tal-kuntratti ma kenux konformi mad-dispożizzjonijiet tar-Regolament Finanzjarju, C. billi fir-rapport tagħha dwar il-kontijiet annwali tal-Kulleġġ għas-sena finanzjarja 2007, il-Qorti tal-Awdituri esprimiet riżervi fl-opinjoni tagħha dwar l-affidabilità tal-kontijiet u dwar il-legalità u r-regolarità tat-tranżazzjonijiet ta’ bażi, D. billi fit- 23 ta’ April 2009 il-Parlament ta l-kwittanza lid-Direttur tal-Kulleġġ Ewropew tal-Pulizija rigward l-implimentazzjoni tal-baġit tal-Kulleġġ għas-sena finanzjarja 2007 [5], u billi fir-riżoluzzjoni tiegħu li takkumpanja d-deċiżjoni dwar il-kwittanza l-Parlament, b’mod partikulari: - esprima tħassib kbir għall-fatt li l-Qorti tal-Awdituri kienet sabet każijiet fejn l-approprjazzjonijiet kienu ntużaw biex jiffinanzjaw infiq privat ta’ membri tal-istaff tal-Kulleġġ, - stieden lill-Kulleġġ biex jadotta regoli dettaljati għall-implimentazzjoni, speċjalment sabiex tkun garantita t-trasparenza tal-proċeduri għall-għoti tal-kuntratti b’konformità mar-Regolament Finanzjarju, - stieden lill-Kummissjoni biex tissorvelja mill-qrib l-implimentazzjoni tal-baġit tal-Kulleġġ, - innota li l-Uffiċċju Ewropew ta’ kontra l-Frodi (OLAF) fetaħ investigazzjoni interna dwar il-Kulleġġ, E. billi fir-rapport tagħha dwar il-kontijiet annwali tal-Kulleġġ għas-sena finanzjarja 2008, il-Qorti tal-Awdituri sostniet l-opinjoni tagħha, mingħajr ma esprimiet riżervi, dwar l-affidabilità tal-kontijiet u esprimiet opinjoni bir-riżervi dwar il-legalità u r-regolarità tat-tranżazzjonijiet ta’ bażi, 1. iqis li, b’mod ġenerali, it-tweġibiet tal-Kulleġġ għar-rimarki tal-Qorti tal-Awdituri reġgħu kienu insuffiċjenti u r-riżoluzzjonijiet tiegħu huma wisq ġeneriċi u bl-addoċċ u li, għalhekk, l-awtorità tal-kwittanza mhijiex f’pożizzjoni li tevalwa sewwa jekk il-Kulleġġ huwiex fil-fatt kapaċi jitjieb fil-ġejjieni; Problemi strutturali tal-Kulleġġ 2. Iqis li d-daqs żgħir tal-Kulleġġ jitfa ’ dubju fuq il-kapaċità tiegħu li jimmaniġġja effettivament il-kumplessitajiet tar-regolamenti finanzjarji u l-istaff tal-UE; 3. Jinnota li fejn qiegħed is-segretarjat tal-Kulleġġ qiegħed, fi Bramshill, madwar 70 kilometru bogħod minn Londra, huwa ta’ żvantaġġ, fost affarijiet oħra f’termini ta’ reklutaġġ u ta’ kollegamenti ta’ trasport pubbliku; 4. jistaqsi kif id-direttur il-ġdid tal-Kulleġġ se jkun kapaċi jlaħħaq ma’ dawn il-problemi strutturali; 5. jistaqsi jekk għandhiex tiġi kkunsidrata konnessjoni mal-Europol; It-tmexxija tal-Kulleġġ u t-trasparenza 6. iqis bħala sinifikanti n-nefqa fissa għat-tmexxija tal-Kulleġġ, fejn il-bord tad-diretturi huwa kompost minn 27 membru, imma jimpjega biss 24 membru tal-istaff (iċ-ċifri tal-bidu tas-sena finanzjarja 2008); 7. Jinnota li l-Kulleġġ ma jippubblikax informazzjoni dwar il-bordijiet tat-tmexxija tiegħu fuq il-websajt tiegħu; għalhekk jirrakkomanda, sabiex tiżdied it-trasparenza, li lista ta’ membri tal-bord titqiegħed fuq il-websajt tal-Kulleġġ, bid-dettalji sħaħ ta’ kuntatt għall-membri kollha tal-bord; L-affidabbiltà tal-kontijiet 8. Jesprimi tħassib serju għall-fatt li l-aġġustamenti għall-perjodu kopert mis-sistema ta’ kontabilità manwali implimentata matul l-intervall bejn it-tmiem tas-sistema ta’ kontabilità l-antika ( 23 ta’ Mejju 2008) u s-sistema l-ġdida tal-ABAC ( 14 ta’ Lulju 2008) mhux kollha saru fil-ħin u l-kwalità tal-informazzjoni finanzjarja rigward ir-rapporti dwar l-approprjazzjonijiet tas-sena finanzjarja ta’ qabel, l-użu tad-dħul assenjat, u r-rabta ma’ ċerti ammonti tal-karta tal-bilanċ għas-sena finanzjarja 2007 ma kenux ċari; 9. Huwa mħasseb li minħabba l-koeżistenza fl-2008 ta’ żewġ sistemi ta’ ġestjoni tal-assi kapitali, il-Kulleġġ kultant irreġistra l-assi tiegħu darbtejn u ma ngħataw l-ebda tikketta jew numru uniku tal-inventarju; 10. Jiddispjaċih li, kif tirrimarka l-Qorti tal-Awdituri fil-kummenti tagħha, ma tnediex kontroll ex post minn kumpanija esterna l-anqas f’nofs l-2009 (wara li fir-rapport tas-sena finanzjarja 2007 l-Qorti kienet sabet li kien hemm każijiet ta’ approprjazzjonijiet li ntużaw biex jiffinanzjaw infiq privat); jistieden lill-Kulleġġ biex jieħu l-passi kollha meħtieġa biex jiżgura li kontroll bħal dan jitwettaq malajr kemm jista’ jkun ħalli dan in-nuqqas ma jerġax jidher fir-rapport dwar il-kontijiet annwali tal-Kulleġġ għall-2009; Punti ta’ dgħufija fil-proċeduri tal-akkwist 11. Jinnota l-irregolaritajiet fil-proċedura li ntużat għal kuntratt pubbliku ma’ fornitur li jiswa l-ekwivalenti ta’ madwar 2 % tal-ispiża operattiva; jinnota, b’mod partikulari, li l-kuntratt ma’ fornitur kien ibbażat fuq tip ta’ kuntratt ta’ qafas intiż għall-użu esklussiv f’kuntratti għat-taħriġ; jinnota, barra minn hekk, li d-dispożizzjonijiet kuntrattwali jippermettu lill-Kulleġġ li jġedded jew jestendi l-kuntratt mingħajr limitazzjoni; 12. Jenfasizza, bħal fis-snin ta’ qabel, il-ħtieġa li l-Kulleġġ jikkonforma strettament mar-Regolament Finanzjarju u mal-leġiżlazzjoni tal-KE rigward l-akkwist pubbliku u li jtejjeb l-immaniġġjar finanzjarju tiegħu; Il-ksur tar-regoli applikabbli għall-infiq fl-organizzazzjoni tal-korsijiet 13. Jesprimi t-tħassib tiegħu għall-fatt li l-Qorti tal-Awdituri sabet inċidenza għolja ta’ nuqqas ta’ konformità mar-regoli amministrattivi u finanzjarji applikabbli għall-infiq għall-organizzazzjoni ta’ korsijiet u seminars, li jirrappreżentaw sehem sinifikanti (64 %) tal-ispejjeż operattivi tal-Kulleġġ; jinnota li l-irregolaritajiet ewlenin ikkonċernaw: in-nuqqas li jiġu sottomessi dokumenti ta’ appoġġ fir-rigward tal-ispejjeż li saru, in-nuqqas tal-provvediment ta’ konferma ta’ attendenza u ta’ fatturi oriġinali u d-dokumenti neċessarji għar-rimborż tal-ispejjeż ta’ akkomodazzjoni, u n-nuqqas ta’ verifiki tal-ispejjeż għall-ivvjaġġar tal-esperti; iqis li r-risposti tal-Kulleġġ għar-rimarki tal-Qorti tal-Awdituri u l-mistoqsijiet tar-rapporteur fuq din il-kwistjoni huma vagi żżejjed u għalhekk mhux aċċettabbli għall-awtorità tal-kwittanza; jitlob lill-Kulleġġ biex jieħu passi biex itejjeb is-sitwazzjoni; Trasferiment ta’ approprjazzjonijiet 14. Jinnota li l-Qorti tal-Awdituri tirrimarka li iktar minn EUR 2700000 (ammont li jirrappreżenta 31 % tal-baġit totali tal-Kulleġġ) kellhom jiġu trasferiti; konsegwentament huwa mħasseb li din is-sitwazzjoni tmur kontra l-prinċipju ta’ annwalità u turi nuqqasijiet fl-ipprogrammar u l-implimentazzjoni sussegwenti tal-baġit tal-Kulleġġ; 15. Jitlob lill-Kulleġġ biex jintroduċi sistema ta’ approprjazzjonijiet differenzjati fil-baġits tal-ġejjieni għas-sussidji, sabiex ikun evitat il-bżonn ta’ kanċellazzjonijiet; Irregolaritajiet oħra 16. Josserva li l-Qorti tal-Awdituri enfasizzat in-nuqqas ta’: - impenn legali fi tliet każijiet, b’valur totali ta’ EUR 39500, - impenn baġitarju li jippreċedi l-impenn legali f’disa ’ każijiet, b’valur totali ta’ EUR 244200; u jitlob, għalhekk, lill-Kulleġġ biex jimpenja ruħu biex tittejjeb din is-sitwazzjoni u mbagħad jinforma lill-awtorità ta’ kwittanza dwar il-passi li jkun ħa; 17. Jinnota li fis-snin li ġejjin il-kwittanza għall-implimentazzjoni tal-baġit tal-Kulleġġ għandha tiġi bbażata aktar fuq il-prestazzjoni tal-Kulleġġ matul is-sena; Inkjesta attwali tal-OLAF 18. Jinnota li, fl-2008, l-OLAF fetaħ investigazzjoni interna li tikkonċerna l-Kulleġġ, wara li l-Qorti tal-Awdituri u s-Servizz ta’ Verifika Interna (IAS) stabilixxew li l-membri tal-persunal tal-Kulleġġ użaw flus pubbliċi għal skopijiet privati; jinnota li l-informazzjoni pprovduta mill-Kulleġġ fuq talba tal-Parlament fl-2009 kkonċernat l-użu tal-mowbajls, il-provvista ta’ għamara għall-akkomodazzjoni tal-persunal u servizzi ta’ trasport mingħajr ħlas għall-membri tal-persunal lejn ajruporti u stazzjonijiet tal-ferrovija; jinnota li skont il-Kulleġġ, l-ammonti involuti u s-sitwazzjoni rigward l-irkupru ta’ dawn l-ammonti kienu kif ġej: - l-użu tal-mowbajls mill-membri tal-persunal: 3405 lira sterlina għall-perjodu bejn April – Diċembru 2007; l-ispejjeż kollha rkuprati; - l-użu tal-karozzi tal-pool mill-membri tal-persunal: 1157 lira sterlina għall-perjodu bejn Lulju – Diċembru 2007; l-ispejjeż kollha rkuprati; il-karozzi nbiegħu minn dak iż-żmien ’l hawn; - għamara: 6625 lira sterlina għall-għamara mixtrija fl-2007; l-għamara nbiegħet minn dak iż-żmien ’l hawn; - servizzi tat-trasport b’xejn lejn l-ajruporti u l-istazzjonijiet tal-ferrovija għall-persunal: spejjeż stabbiliti fl-ammont ta’ 9508 lira sterlina għall-2007; il-proċess ta’ rkupru nbeda; 19. Jistieden lill-Kulleġġ u lill-Kummissjoni biex jikkomunika is-sejbiet tal-investigazzjoni tal-OLAF lill-awtorità tal-kwittanza mingħajr dewmien; Riżorsi umani 20. Huwa mħasseb li, sa issa, kien impjegat persunal temporanju għax-xogħol finanzjarju; jinnota li l-Kulleġġ stenna sal-2009 qabel ħareġ avviż ta’ impjieg għar-reklutaġġ ta’ Koordinatur għall-Kontroll tal-Istandards Interni u li l-intervisti għal dak l-impjieg kienu ppjanati għall-bidu tal-2010; Verifika interna 21. Jirrikonoxxi li, fir-rapport ta’ verifika tiegħu, l-IAS elenka 13-il rakkomandazzjoni (2 minnhom kritiċi u 9 importanti ħafna); jinnota li dawn huma marbutin l-aktar ma ’: konformità mar-regolament finanzjarju dwar l-akkwist pubbliku; assigurazzjoni tal-ġestjoni; assi fissi (sistema ta’ inventarju); ġestjoni tad-delegazzjonijiet (id-delegazzjonijiet iridu jkunu ddokumentati bis-sħiħ u eżaminati mill-ġdid regolarment); ġestjoni baġitarja; konformità mar-regoli u l-prinċipji tal-kontabilità; u l-lista ta’ kontroll li tiżgura konsistenza u dokumentazzjoni tal-kontrolli finanzjarji; Pjan ta’ Azzjoni adottat mill-Bord tat-Tmexxija u li għandu jiġi implimentat mid-Direttur tal-Kulleġġ sat- 30 ta’ Ġunju 2010 22. Jistenna, bħala l-ewwel pass, li l-Bord tat-Tmexxija jadotta malajr pjan ta’ azzjoni għat-temma tal-għanijiet stabbiliti fl-anness għal din ir-riżoluzzjoni; jitlob lid-Direttur tal-Kulleġġ, b’koperazzjoni mal-IAS u d-direttorat ġenerali (DĠ) responsabbli minnu, biex imbagħad ifassal abbozz ta’ miżuri speċifiċi u skeda għall-implimentazzjoni ta’ dak il-pjan u jressaqhom quddiem il-Bord tat-Tmexxija għall-adozzjoni; jitlob għalhekk lill-IAS u l-DĠ responsabbli sabiex jipprovdi l-għajnuna kollha meħtieġa għall-identifikazzjoni ta’ indikaturi li jippermettu li jitkejjel f’intervalli regolari l-progress li jkun sar fl-implimentazzjoni tal-miżuri meħuda mill-Kulleġġ; jistenna li l-Kulleġġ jikkomunika l-miżuri u l-indikaturi speċifiċi adottati lill-awtorità tal-kwittanza sat- 30 ta’ Ġunju 2010; 23. Jistieden lill-Qorti biex malajr kemm jista’ jkun tippreżenta opinjoni dwar l-istabbiliment tal-Pjan ta’ Azzjoni tal-Kulleġġ permezz ta’ ittra lill-awtorità ta’ kwittanza; 24. Jirreferi, għal osservazzjonijiet oħra ta’ natura orizzontali li jakkumpanjaw id-deċiżjoni ta’ kwittanza, għar-riżoluzzjoni tiegħu tal- 5 ta’ Mejju 2010 [6] dwar il-prestazzjoni, il-ġestjoni finanzjarja u l-kontroll tal-aġenziji. [1] ĠU C 304, 15.12.2009, p. 124. [2] ĠU L 248, 16.9.2002, p. 1. [3] ĠU L 256, 1.10.2005, p. 63. [4] ĠU L 357, 31.12.2002, p. 72. [5] ĠU L 255, 26.9.2009, p. 157. [6] Testi adottati, P7_TA(2010)0139 (Ara paġna 241 ta’ dan il-Ġurnal Uffiċjali). -------------------------------------------------- ANNESS Pjan ta' Azzjoni adottat mill-Bord tat-Tmexxija u li għandu jiġi implimentat mid-Direttur tal-Kulleġġ għat- 30 ta' Ġunju 2010 L-IPPJANAR BAĠITARJU 1. Objettiv: It-titjib futur tal-ippjanar u l-monitoraġġ tal-baġit u tat-tħaddim tal-kulleġġ. Azzjonijiet li għandhom jittieħdu: It-twaqqif mid-direttur ta' pjan plurijennali li jkopri, għall-perjodu tal-mandat tiegħu, l-oqsma li ġejjin: - il-miżuri previsti (riżultati u impatt); - ir-rekwiżiti finanzjarji u t-tbassir baġitarju annwali korrispondenti; - ir-riżorsi umani meħtieġa biex jimplimentaw il-miżuri previsti; - ir-riżorsi materjal li jridu jiġu implimentati sabiex jassiguraw il-miżuri previsti; SISTEMI TA' MONITORAĠĠ INTERN 2. Objettiv: It-titjib tal-ġestjoni finanzjarja tal-attivitajiet tal-Kulleġġ, inklużi dawk il-programmi ffinanzjati minn dħul assenjat (AGIS, ISCE u MEDA). Azzjonijiet li għandhom jittieħdu: Reviżjoni tas-sistema ta' ġestjoni finanzjarja (modifika ta' ċirkuwiti finanzjarji eżistenti) b'mod iktar armonizzat u effikaċi għall-attivitajiet varji tal-Kulleġġ. Dan l-adattament għandu wkoll l-għan li jipprovdi informazzjoni finanzjarja aħjar mill-maniġers individwali tal-programmi. 3. Objettiv: B'konformità mal-Artikolu 43 tar-regolament finanzjarju ta' qafas, għandhom jiġu vvalidati formalment il-proċeduri finanzjarji u s-sistema l-ġdida ta' kontabilità. Azzjonijiet li għandhom jittieħdu: L-uffiċjal u d-delegati tiegħu għandhom jiddokumentaw formalment is-sistemi li huma waqqfu sabiex jipprovdu l-informazzjoni finanzjarja meħtieġa: l-accountant għandu jikkonferma dawn id-deskrizzjonijiet ta' sistemi sabiex jiżgura l-kwalità tal-informazzjoni finanzjarja provduta lilu għat-tħejjija tal-kontijiet annwali. 4. Objettiv: It-titjib tal-monitoraġġ tal-ispejjeż (il-punt 14 tar-rapport annwali speċifiku tal-Qorti tal-Awdituri rigward is-sena finanzjarja 2008). Azzjonijiet li għandhom jittieħdu: L-adozzjoni formali u l-implimentazzjoni tal-proċeduri u/jew listi ta' kontroll effettivi biex ikun żgurat li t-talbiet ta' ħlas ippreżentati mill-entitajiet li jwettqu korsijiet f'isem il-Kulleġġ jikkonformaw mar-regoli amministrattivi u finanzjarji applikabbli. L-ISTAFF 5. Objettiv: Li jimlew il-postijiet vakanti sabiex jinkiseb livell "normali" ta' postijiet vakanti (eż. 5 %). Azzjonijiet li għandhom jittieħdu: - L-adozzjoni u l-implimentazzjoni ta' pjanijiet annwali għar-reklutaġġ matul is-snin koperti mill-pjan plurijennali msemmi fil-punt 1. - L-adozzjoni u l-implimentazzjoni ta' linji ta' gwida rigward ir-reklutaġġ. 6. Objettiv: It-tisħiħ tad-dipartiment tar-riżorsi umani. Azzjonijiet li għandhom jittieħdu: Għandhom jiġu okkupati, sal-aħħar tas-sena, il-pożizzjonijiet kollha li bħalissa huma vakanti (jew okkupati mill-istaff tal-aġenziji) minn aġenti temporanji. AKKWISTI PUBBLIĊI 7. Objettiv: It-titjib fil-monitoraġġ tal-akkwist pubbliku. Azzjonijiet li għandhom jittieħdu: - L-adozzjoni u l-implimentazzjoni ta' manwal ta' proċeduri għall-akkwist pubbliku u listi ta' kontroll biex jiżguraw l-għażla ta' proċeduri xierqa u l-implimentazzjoni xierqa tagħhom. - L-adozzjoni u l-implimentazzjoni ta' pjan annwali tal-"akkwist ta' oġġetti u servizzi" ĦWEJJEĠ OĦRA 8. Objettiv: L-għeluq finali tal-kwistjoni tal-approprjazzjonijiet użati biex jiffinanzjaw l-infiq privat. Azzjonijiet li għandhom jittieħdu: Il-provvista ta' rapport finali ta' awditur estern li jinkludi l-informazzjoni li ġejja: - il-kwantità totali ta' approprjazzjonijiet użati bex jiffinanzjaw l-infiq privat; - ammonti li fil-fatt ġew irkuprati s'issa; - għal ammonti pendenti, il-probabbiltà ta' rkupru u l-iskeda ta' dan l-irkupru. --------------------------------------------------